བློ་མཆོག་རྣམ་འདྲེན་བསྟན་པའི་སྒོར་ཞུགས་ཏེ། །འཕྲིན་ལས་བཟང་པོས་རྣམ་དཀར་དགེ་བའི་ལམ། །དར་ཞིང་རྒྱས་པའི་དགེ་ལེགས་མངོན་མཐོ་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །མཛེས་སྐུ་དཀྱིལ་འཁོར་ཞི་བའི་དབྱིངས་བསྡུས་ཀྱང་། །སླར་ཡང་སྐྱེ་བའི་སྣང་བ་འོད་དཀར་ཅན། །དད་ལྡན་འགྲོ་བའི་དཔལ་དུ་ལེགས་ཤར་ཏེ། །ཡིད་འཕྲོག་སྙིང་གི་ཀུ་མུད་བཞད་གྱུར་ཅིག །རིགས་རུས་རྣམ་པར་དག་པའི་སྐྱེད་ཚལ་དུ། །ཐུགས་བསྐྱེད་སྨོན་ལམ་མཆོག་གིས་མཚམས་སྦྱར་ཏེ། །ཡོན་ཏན་དྲི་བཟང་ཕྱོགས་ཀྱི་མཐར་འགྲོ་བའི། །ཡང་སྲིད་པདྨ་དཀར་པོ་མྱུར་འཁྲུངས་ཤོག །བསླུ་མེད་མཆོག་གསུམ་དམ་པའི་བྱིན་རླབས་དང་། །ཡི་དམ་བསྟན་བསྲུང་རྒྱ་མཚོའི་མཐུ་སྟོབས་དང་། །བདག་ཅག་དད་མོས་དགེ་བའི་རྟེན་འབྲེལ་གྱིས། །བླ་མའི་ཡང་སྲིད་གནས་འདིར་མྱུར་འཁྲུངས་ཤོག །འདི་ལྟའི་བདེན་ཚིག་ངོ་མཚར་ལྡན་པའི་གླུ། །མགྲིན་པའི་ལམ་དུ་གྱེར་བའི་དགེ་ལེགས་ཀྱིས། །དད་ལྡན་སྙིང་གི་འདོད་པ་ཀུན་འཇོ་ཞིང་། །བཀྲ་ཤིས་རོལ་མོ་ཕྱོགས་བཅུར་སྒྲོགས་གྱུར་ཅིག །ཅེས་རྒྱལ་བའི་བསྟན་པ་རིན་པོ་ཆེ་ལ་རྙེད་པ་དང་བཀུར་སྟིའི་སྒོ་ནས་སྲི་ཞུ་བྱེད་པ་ལ་སྙིང་སྟོབས་མཆོག་ཏུ་དགེ་བ། རྒྱ་ཡག་མཁན་པོ་ཨེར་ཏེ་ནི་ཆ་གན་ཧུ་ཐོག་ཐུའི་ཡང་སྲིད་མྱུར་འབྱོན་གྱི་བདེན་ཚིག་འདི་ནི། ནང་སོ་དབོན་པོ་ངག་དབང་ཡོན་ཏན་དང་། དཀར་པོ་རི་ཁྲོད་པ་ཚང་མས་མགྲིན་གཅིག་ཏུ་གསོལ་བ་བཏབ་པ་ལ་བརྟེན་ནས། ༸ཤཱ་ཀྱའི་དགེ་སློང་ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོའི་སྡེས་སྐུ་འབུམ་བླ་བྲང་དུ་སྦྱར་བའི་ཡི་གེ་བ་ནི་སྔགས་རམ་པ་ཆོས་འཛིན་དར་རྒྱས་སོ།། །།